‘As jy nie ANC stem, sal land weggevat word’Oudpres. Jacob Zuma. Foto: ANA Oudpres. Jacob Zuma het Vrydagoggend gesê indien Suid-Afrikaners nie vir die ANC stem nie, sal die land van hulle weggeneem word nadat sy party so hard vir vryheid geveg het. Zuma het honderde ANC-ondersteuners en gemeenskapslede by die Pinetown-busterminaal en -taxistaanplek toegespreek as deel van ŉ kiesersregistrasie-bewusmakingsveldtog vir die ANC vir volgende jaar se verkiesing. “Ons is hier om almal te herinner dat daar volgende jaar ŉ verkiesing is. ŉ Stem gee aan die ANC die mag om die land te regeer. Om te regeer omdat dit daarvoor geveg het en om dit van skade te beskerm, want die ANC is die een wat vir die land geveg het,” het Zuma gesê. “Almal moet vir die ANC stem. As jy dit nie doen nie, sal die land deur ander mense weggevat word. ŉ Stem is ons mag.” Zuma het ondersteuners ook versoek om die ANC se verjaardagvieringe wat in Januarie in Durban gehou word, by te woon voor hy met “Umshini Wami” afgesluit het. Sihle Zikalala, die ANC se provinsiale voorsitter, en Zandile Gumede, burgemeester van eThekwini, het Zuma vergesel. Zikalala het aan ondersteuners gesê sowat 80 busse sal verskaf word om mense na Durban te vervoer. “Diegene wat nog nie geregistreer het om te stem nie, asook diegene wat nog nie gekyk het of hulle op die kiesersrol verskyn nie, moet hul status verifieer en hul adresse nagaan,” het Zikalala gesê. “Ons as vrywilligers van die ANC moet verseker dat ons werk en streef na eenheid binne die ANC sodat die ANC die verkiesing kan wen.”